# בודואן מלך הבלגים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
המלך בודואן עם המלכה פאביולה

בודואן (Baudouin) (בהולנדית: Boudewijn, בגרמנית ואנגלית: Baldwin), אלברט, שארל, לאופולד, אקסל, מארי גוסטב, נולד ב-7 בספטמבר 1930 בארמון סטאובנברג, נפטר ב-31 ביולי 1993. מלכם החמישי של הבלגים. מלך מה-17 ביולי 1951 ועד למותו. ילדו השני ובנו הראשון של לאופולד השלישי ושל המלכה אסטריד, אחיו של המלך אלברט השני (נולד ב-1934) ושל הדוכסית הגדולה ז'וזפין שארלוט (Joséphine-Charlotte) מלוקסמבורג (1927 – 2005).

## [עריכה] השנים הראשונות

בגיל 5, התייתם בודואן מאימו לאחר שזו נהרגה בתאונת דרכים. בזמן מלחמת העולם השניה, נדד בודואן בין צרפת, ספרד ובין הערים בריסל וסיירניון (Ciergnon) ב-ולוניה שבבלגיה. מיד לאחר הפלישה, נלקחה משפחת המלוכה לגרמניה ולאחר מכן לאוסטריה עד לשחרורה ב-7 ביוני 1945 על ידי צבא ארצות הברית. בעקבות כניעתו בזמן המלחמה של לאופולד השלישי לגרמניה למרות התנגדות הממשלה, הוא התקבל חזרה בחוסר רצון בארצו, בעיקר מצד הולונים ומשפחת המלוכה נאלצה לגלות לשווייץ עד יולי 1950 בזמן שאחיו צ'ארלס מילא את מקומו. ב-1950 נערכה "התייעצות עממית" (שכן החוקה הבלגית אוסרת – גם כיום – על ביצוע משאל עם) ובה הביע העם את רצונו להחזיר את לאופולד השלישי למלכותו, אולם מהומות פרצו בעקבות כך במיוחד באזורי פלאנדריה וולוניה. לאופולד החליט למנות את בנו בודואן כנסיך מלכותי ב-11 באוגוסט וויתר סופית על הכס לטובתו ב-16 ביולי 1951. בכך הפך בודואן למלך הבלגים החמישי למחרת, כשהוא בן כמעט 21.

## [עריכה] שנות המלוכה הראשונות

שנות ה-50 היו מאופיינות על ידי יסוד ארגונים אירופאים שונים (כדוגמת CECA – הארגון האירופאי לפחם ומתכות ב-1951 והאיחוד האירופאי לכלכלה ב-1957). ב-1958 נערכה בבריסל תערוכת היריד העולמי. ב-1955 ערך בודואן מסע לקונגו הבלגית כשהוא ביקר בכל האזורים שהיו תחת השלטון הבלגי, שם התקבל בחום על ידי האוכלוסייה המקומית. הוא זכה לכינוי Mwana kitoko שפירושו בלינגאלה (שפת תושבי קונגו): "הילד היפה". כארבע שנים לאחר מכן, ב-1959, הודיע בודואן על כוונתה של ממשלתו לתת לקונגו עצמאות. ב-30 ביוני 1960, הוא השתתף בטקס העצמאות שנערך בעיר לאופולויל (Léopoldville) (לימים קינשאסה, בירת קונגו). בדרך לבמה, צעיר חטף ממנו את חרב הפרשים שלו, סמל השלטון, אולם המשטרה המקומית ממהרת לתפוס את הצעיר ולהחזיר את החרב למלך.

## [עריכה] מלכות ארוכה

בודואן מלך במשך כ-42 שנים שבהן היו לו ללא ספק השפעות על הממשלות השונות במהלך השנים, על אף העובדה כי באופן רשמי, אין על המלך לחוות את דעותיו בפומבי ללא אישור הממשלה. תחת שלטונו והשפעתו, הפכה בלגיה למדינה פדרלית . למרות ניסיונותיו לשמור על בלגיה מאוחדת, הוא לא הצליח למנוע את הפלגנות בקרב שלוש הקהילות דוברות שלוש השפות השונות הקיימות בבלגיה ואשר יצרו גבולות לשוניים של ממש בתוך המדינה.

## [עריכה] דת

בודואן, שהיה נוצרי אדוק, שקל לפרוש ממלכותו על מנת להפוך לנזיר, אולם שוכנע על ידי יועציו לוותר על הרעיון שכן שני ויתורים רצופים על כס המלכות עשויים לגרום לנזק כבד למלוכה הבלגית. מקרה מוזר ארע בשנת 1990: הממשלה העבירה חוק המתירה הפלות. כמקובל ובאופן כמעט טכני, נדרש המלך לחתום על צו המאשר את החוק. אולם בשל דבקותו הדתית (ואולי אף בשל העובדה כי הוא עצמו היה חשוך ילדים), סרב בודואן לחתום על החוק. בעקבות זאת, הצהירה הממשלה על בסיס סעיף 82 לחוקת בלגיה כי המלך נמצא לא כשיר למלא את תפקידו. סמכויותיו נלקחו ממנו ב-3 באפריל. על פי החוקה, כאשר המלך אינו יכול למלא את תפקידו, הממשלה כולה ממלאת את מקומו וכך חתמו כל שרי הממשלה על החוק. למחרת, ב-5 באפריל, נמצא המלך שוב כשיר למלוך והוחזרו לו סמכויותיו. רבים בבלגיה טענו כי ההליך לא היה חוקי שכן החוקה מדברת על מצב בו המלך חולה או אינו נמצא פיזית במדינה. מצד שני, אחרים טענו כי המלך החליט לעשות את המעשה הזה בעצמו על מנת להימנע ממשבר עם הממשלה מצד אחד אך לא לחתום על חוק המתיר הפלות מצד שני.

## [עריכה] משפחה

ב-15 בדצמבר 1960, נשא בודואן את דונה פאביולה פרננדה מריה דה לה ויקטוריאס אנטוניה אדלאידה דה מורה אי אראגון (Doña Fabiola Fernanda María de las Victorias Antonia Adelaida de Mora y Aragón), אחות במקצוע ומחברת ספרי ילדים שהפכה בכך למלכה פאביולה. המלכה הפכה להיות מאוד פופולרית בשל צניעותה ופועלה למען החברה. החתונה הועברה בשידור טלויזיוני חי, בפעם הראשונה בתולדות בלגיה. לזוג לא נולדו ילדים.

## [עריכה] עמותת המלך בודואן

ב-1976, כחלק מהחגיגות לכבוד 25 שנות כהונה, נוסדה עמותת המלך בודואן. עמותה זו פועלת מאיסוף תרומות ומטרתה לשפר את תנאי המחיה של האוכלוסייה בהיבטים כלכליים, חברתיים, תרבותיים ומדעיים.

## [עריכה] מותו של בודואן

ב-31 ביולי 1993, נפטר המלך בודואן מדום לב בזמן חופשה בעיר מוטריל שבדרום ספרד. אחיו אלברט השני הוא אשר החליפו על כס המלוכה לאחר שהושבע ב-9 באוגוסט. תושבים רבים חלקו למלך כבוד אחרון ומנהיגים רבים השתתפו בהלווייתו (ביניהם אליזבת השנייה מלכת בריטניה, אקיהיטו קיסר יפן, פרנסואה מיטראן נשיא צרפת ועוד).

הקודם: לאופולד השלישי | מלכי בלגיה | הבא: אלברט השני

מקור: http://he.wikipedia.org../../../%D7%91/%D7%95/%D7%93/%D7%91%D7%95%D7%93%D7%95%D7%90%D7%9F_%D7%9E%D7%9C%D7%9A_%D7%94%D7%91%D7%9C%D7%92%D7%99%D7%9D.html

קטגוריה: מלכי בלגיה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- Català
- Dansk
- Deutsch
- English
- Esperanto
- Español
- Français
- Suomi
- Galego
- Italiano
- 日本語
- Nederlands
- Norsk (bokmål)
- Polski
- Português
- Svenska
- 中文